RESOLUCIÓN do 26 de febreiro de 2009 pola que se convocan dúas xornadas prácticas na loita contra incendios.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 09/03/2009

Dentro das actividades programadas para o ano 2009, e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a convocatoria de dúas xornadas prácticas na loita contra incendios, conforme as seguintes bases:
1. Datos da actividade.
Denominación: xornadas prácticas na loita contra incendios.
Tipo: xornada.
Horas lectivas: 16.
Modalidade: presencial.
Obxectivos: actualización e reciclaxe na loita contra os incendios para o persoal integrante dos servizos de protección civil e emerxencias con experiencia nesta materia para acadar os coñecementos e habilidades necesarias para actuar de maneira correcta antes os eventos producidos polo lume.
Contido:
Nelas trataranse os seguintes temas:
1. Equipos de protección térmica.
2. Extinción de incendios clase A-B.
3. Manexo de equipos ERA.
4. Rede contra incendios:
a) Conexión/desconexión; tendido/pregado.
b) Construción de liñas de extinción con mangueiras de diferentes tipos e diámetros, liñas de distribución, protección e ventilación. Montaxe de diferentes sistemas de xeración de espuma. Manexo de diferentes clases de espumóxeno, con indicación das súas vantaxes e inconvenientes.
c) Prácticas estáticas con presión de auga e adestramento na composición de equipamento de extinción.
2. Desenvolvemento da convocatoria.
Destinatarios/as: persoal dos servizos de protección civil e emerxencias da comunidade autonómica, que teña realizado o curso básico de protección civil e o curso de 2º nivel sobre prevención e loita contra incendios urbanos e forestais, e que non realizase o curso de especialización contra incendios, que se ten desenvolvido na sede do Centro de Instrución e Seguridade Interior da Armada (CISI) en Ferrol.
Prazas ofertadas: 20 prazas por xornada.
3. Solicitudes de participación.
Prazo de inscrición e presentación: o prazo para inscrición e presentación de solicitudes de participación rematará o día 3 de abril.
Para inscribirse, os solicitantes cubrirán a solicitude de participación que se encontra na páxina web da AGASP
http://agasp.xunta.es
, na sección «Actividades formativas», «cursos con inscrición aberta», non sendo admisibles outros modelos de solicitude, e remitirana telematicamente.
Esta mesma solicitude, unha vez remitida a través da web deberán imprimila, asinala a/o solicitante e obter tamén a sinatura da autoridade do concello ou organismo de que dependan, enviándoa á Academia Galega de Seguridade Pública, avenida da Cultura, s/n 36680 A Estrada, a través do fax 886 20 61 23, por correo postal ou segundo o previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Listaxe de solicitudes seleccionadas.
O día 17 de abril de 2009 a Academia Galega de Seguridade Pública publicará no taboleiro de anuncios e no sitio web
http://agasp.xunta.es as solicitudes de participación que resultaren seleccionadas segundo os criterios previstos no artigo 20 do Regulamento de réxime interior da AGASP (Orde do 4 de febreiro de 2009, DOG nº 30, do 12 de febreiro
).
Obrigas das persoas seleccionadas: as persoas que resulten seleccionadas, teñen a obriga de participar no desenvolvemento da actividade, agás que comunicasen a súa imposibilidade de asistencia con, cando menos, 48 horas de antelación ao comezo desta. Esta renuncia deberase comunicar por escrito á AGASP, por correo electrónico ao enderezo formacion.agasp@xunta.es ou por fax ao número 886 20 61 23.
Noutro caso serán excluídas automaticamente da selección para as dez seguintes actividades que se convoquen, para as cales reúna os requisitos exixidos de participación (artigos 18 e 21 do Regulamento de réxime interior da AGASP).
4. Desenvolvemento da actividade.
Lugar: sede da Academia Galega de Seguridade Pública.
Horario: das 9.00 ás 14.00 horas e das 16.00 ás 20.00 horas.
Datas: 27, 28 e 29,30 de abril.
Certificado de asistencia.
Ao remate da actividade entregaráselle un certificado de asistencia a todas aquelas persoas que acrediten a súa participación continuada nela.
5. Dereitos e deberes do alumnado participante.
Durante o desenvolvemento da actividade ao alumnado seralle de aplicación, en canto aos dereitos e deberes, o previsto no Regulamento de réxime interior da AGASP, aprobado pola orde da Consellería de Presidencia, Administracións Públicas e Xustiza, do 4 de febreiro de 2009 (DOG nº 30, do 12 de febreiro).
6. Modificacións e incidencias.
A Academia Galega de Seguridade Pública poderá modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 26 de febreiro de 2009.
P.S. (Disposición primeira Orde 31 de xaneiro
de 2008; DOG nº 23 do 1 de febreiro)
María Isabel Durántez Gil
Directora xeral de Interior